Carsten Bach (LA), 2025-05-13:
Droner har jo med krigen i Ukraine på få år manifesteret sig som noget ret hårdtslående militært isenkram.
De udgør i dag en helt reel sikkerhedstrussel, og når vi i Liberal Alliance støtter L 211, gør vi det med to hensyn for øje.
Først og fremmest handler det om Forsvarets behov for at kunne handle hurtigt mod ulovlige overflyvninger af militære installationer og bevogtede områder, og for det andet handler det om hensynet til frihedsrettigheder, innovation og offentlig infrastruktur, som jo ikke må lide unødig indskrænkning.
Lovforslaget giver Forsvaret hjemmel til at neutralisere droner i allerede eksisterende flyveforbudszoner.
Og det sker, i en tid hvor ulovlig droneaktivitet fra mulig spionage til ren og skær chikane er steget, og måske også er steget markant.
Jeg noterer mig med tilfredshed, at regeringen selv fremhæver proportionalitetsprincippet i forhold til mindst muligt indgribende middel og en lav risiko for påvirkning af udenforstående.
For at proportionalitetsprincippet så ikke blot bliver pæne ord, opfordrer jeg og Liberal Alliance til, at disse ord også omsættes til nogle konkrete procedurer.
Der kunne f.eks. også være en procedure om dialog med civile lufthavne.
Det kunne særlig være, hvor militær og civil trafik deler terræn, og det kunne jo f.eks. være steder som Aalborg og Karup i Midtjylland.
Modelflyvning
Disse aftaler skal naturligvis respekteres, så fritidspiloter ikke kriminaliseres på grund af et fejlskud i lovforslaget, men det er jeg sikker på at ministeren og ministeriet er opmærksom på.
Der er potentielt også en meget stor værdi for Danmark, for Forsvaret og for vores erhvervsliv i et offentligt-privat partnerskab om antidroneteknologi i den her forbindelse.
Danmark har allerede hjemmehørende virksomheder, der eksporterer udstyr til at modgå droner, og Liberal Alliance støtter en model, hvor Forsvaret kunne indkøbe og teste løsninger på hjemmemarkedet, samtidig med at branchen jo så som helhed kunne sikres noget værdifuld viden, nogle erfaringer og nogle testmuligheder og testfaciliteter, hvor eksisterende udstyr kan komme i anvendelse.
Derfor giver det mig også en meget belejlig lejlighed til at stille et lidt mere direkte spørgsmål til forsvarsministeren og spørge sådan helt konkret: Hvor er det egentlig, regeringens forsvarsindustrielle strategi bliver af?
Den synes jeg vi har ventet på i et stykke tid.
Den seneste version er fra 2021, og en forsvarsindustriel strategi ville i den her sammenhæng give rigtig god mening, fordi vi jo så netop kunne gøre brug af et partnerskab imellem Forsvaret og imellem danske virksomheder med kompetencer på antidroneområdet.
Så jeg vil sige her fra talerstolen, at det her er en kær lejlighed til at rykke forsvarsministeren for en forsvarsindustriel strategi – den kunne være brugbar på nuværende tidspunkt.
Desuden vil jeg sige, at regeringen i udvalgsarbejdet – både ud fra hjemlige og udenlandsk kildegrundlag – må kunne redegøre for, hvor mange hændelser man forventer årligt, samt hvornår en eventuel evaluering af dette område kunne finde sted.
Så har jeg endnu et spørgsmål til ministeren, og det er, om regeringen måske på årlig basis vil forelægge Folketinget en aktivitetsrapport med antallet af neutraliseringer, som det jo så nok må hedde, hvilke metoder der er anvendt og de eventuelt utilsigtede effekter af de her anvendelser.
Det vil jeg i hvert fald håbe at regeringen i et eller andet omfang vil komme Folketinget i møde på.
Det ser jeg frem til.
Liberal Alliance støtter lovforslaget, og jeg skal hilse fra Det Konservative Folkeparti og sige, at Det Konservative Folkeparti også støtter lovforslaget.
Tak for ordet.